C 322/2
EL
Επίσημη Εφημερίδα της Ευρωπαϊκής Ένωσης
26.8.2022
ΣΥΜΒΟΥΛΙΟ Συμπεράσματα του Συμβουλίου σχετικά με τις δράσεις πολιτικής προστασίας όσον αφορά την κλιματική αλλαγή (2022/C 322/02) ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΈΝΩΣΗΣ, Λαμβάνοντας υπόψη τα ακόλουθα: I.
ΕΙΣΑΓΩΓΉ
1.
ΥΠΕΝΘΥΜΙΖΟΝΤΑΣ ότι οι στόχοι βιώσιμης ανάπτυξης που ορίζονται στην Ατζέντα των Ηνωμένων Εθνών για το 2030, στη Συμφωνία του Παρισιού για την κλιματική αλλαγή και στο Πλαίσιο Σεντάι για τη μείωση του κινδύνου καταστροφών 2015-2030 αποσκοπούν στη μείωση των κινδύνων από τις κλιματικές καταστροφές·
2.
ΈΧΟΝΤΑΣ ΥΠΟΨΗ το άρθρο 196 της Συνθήκης για τη λειτουργία της Ευρωπαϊκής Ένωσης (ΣΛΕΕ), το οποίο ενθαρρύνει τη συνεργασία μεταξύ των κρατών μελών για την αντιμετώπιση καταστροφών, και το άρθρο 222 της ΣΛΕΕ, σύμφωνα με το οποίο η Ένωση και τα κράτη μέλη της ενεργούν με πνεύμα αλληλεγγύης εάν ένα κράτος μέλος πληγεί από καταστροφή·
3.
ΛΑΜΒΑΝΟΝΤΑΣ ΥΠΟΨΗ την προτεραιότητα που έχει δώσει ρητά η Ένωση στην πράσινη μετάβαση και την προστασία της βιοποικιλότητας στο πλαίσιο της Πράσινης Συμφωνίας, στον στόχο της κλιματικής ουδετερότητας που αναφέρεται στον κανονισμό (ΕΕ) 2021/1119, καθώς και στο έργο, που υποστηρίζεται από τη δέσμη μέτρων για την ανάκαμψη, μιας πιο πράσινης, πιο ανθεκτικής Ευρώπης που θα είναι καλύτερα εξοπλισμένη για την αντιμετώπιση των σημερινών και μελλοντικών προκλήσεων, μεταξύ άλλων στο πλαίσιο της εξωτερικής της δράσης·
4.
ΤΟΝΙΖΟΝΤΑΣ ότι ο μηχανισμός πολιτικής προστασίας της Ένωσης (ΜΠΠΕ), που θεσπίστηκε το 2001 και ενισχύθηκε ιδίως το 2013, το 2019 και το 2021, συμβάλλει ολοένα και περισσότερο στην αντιμετώπιση, από την Ευρώπη, φυσικών και ανθρωπογενών καταστροφών, ότι η πρόσφατη τροποποίηση του ΜΠΠΕ θέτει στόχους ανθεκτικότητας στις καταστροφές με βάση τρέχοντα και μελλοντοστραφή σενάρια, και ότι ο ΜΠΠΕ συμβάλλει στην επίτευξη των συνολικών χρηματοδοτικών στόχων της Ένωσης για το κλίμα και τη βιοποικιλότητα·
5.
ΥΠΕΝΘΥΜΙΖΟΝΤΑΣ τα συμπεράσματα του Συμβουλίου της 4ης Ιουνίου 2009 για την ευαισθητοποίηση όσον αφορά την πολιτική προστασία, της 30ής Νοεμβρίου 2009 σχετικά με κοινοτικό πλαίσιο για την πρόληψη καταστροφών εντός της ΕΕ και της 3ης Οκτωβρίου 2011 σχετικά με τον ρόλο των εθελοντικών δραστηριοτήτων στην κοινωνική πολιτική, στα οποία τονίζεται ότι οι εθελοντικές δραστηριότητες ωφελούν τους εθελοντές, τις κοινότητες και την κοινωνία στο σύνολό της, τη δημιουργία του Ευρωπαϊκού Σώματος Αλληλεγγύης το 2018· τη σημασία της κοινωνίας των πολιτών και των ίδιων των πολιτών για την ενίσχυση της ασφάλειας και της ανθεκτικότητας· και τις δεσμεύσεις της Ένωσης για το Ευρωπαϊκό Έτος Νεολαίας 2022·
6.
ΥΠΕΝΘΥΜΙΖΟΝΤΑΣ τα συμπεράσματα του Συμβουλίου της 3ης Ιουνίου 2021 σχετικά με τη διαμόρφωση μιας Ευρώπης ανθεκτικής στην κλιματική αλλαγή — η νέα στρατηγική της ΕΕ για την προσαρμογή στην κλιματική αλλαγή και της 23ης Νοεμβρίου 2021 σχετικά με την ενίσχυση της ετοιμότητας, της ικανότητας αντίδρασης και της ανθεκτικότητας σε μελλοντικές κρίσεις·
7.
ΣΗΜΕΙΩΝΟΝΤΑΣ ότι οι επιπτώσεις της κλιματικής αλλαγής είναι προφανείς και ότι τα ακραία φαινόμενα που σχετίζονται με την κλιματική αλλαγή γίνονται ολοένα συχνότερα, εντονότερα και πιο επίμονα, αυξάνοντας τον κίνδυνο σημαντικών ανθρώπινων, υλικών και φυσικών απωλειών και υπογραμμίζοντας την ανάγκη ανάληψης δράσης από τα κράτη μέλη στον τομέα αυτό·
8.
ΑΝΑΓΝΩΡΙΖΟΝΤΑΣ τις επιστημονικές αξιολογήσεις σχετικά με την κλιματική αλλαγή, τις επιπτώσεις της και τους δυνητικούς μελλοντικούς κινδύνους, καθώς και τις επιλογές προσαρμογής και μετριασμού που παρέχει η Διακυβερνητική Επιτροπή των Ηνωμένων Εθνών για την Κλιματική Αλλαγή·